b'\n_START_ARTICLE_\nRinka\n_START_PARAGRAPH_\nRinka je slap Savinje, oziroma njenega izvirnega potoka v zatrepu Logarske doline. Rinka je med najlep\xc5\xa1imi in najbolj obiskanimi slapovi v Sloveniji. Je najvi\xc5\xa1ji slap izmed dvajsetih (stalnih in ob\xc4\x8dasnih) v Logarski dolini. Obiskan je v vseh letnih \xc4\x8dasih: poleti je priljubljen med turisti, pozimi je priljubljena to\xc4\x8dka za alpiniste - plezalce po ledenih slapovih. Najbolj znani del slapa je spodnja, 90 m visoka stopnja. Nad slapom sta \xc5\xa1e dve manj\xc5\xa1i stopnji, ki si jih lahko ogledamo na poti proti Okre\xc5\xa1lju._NEWLINE_Dostop do slapa je iz Sol\xc4\x8dave skozi Logarsko dolino. Dostop je mo\xc5\xbeen z vozili, sledi 15 minut sprehoda do slapa.'